**Այշե Նուր Նանա** (իտալ.՝ Aïché Nana, իրական անունը՝ **Կիաշ Նանա**, փետրվարի 10, 1936(1936-02-10), Ստամբուլ, Թուրքիա - հունվարի 29, 2014(2014-01-29), Հռոմ, Իտալիա), հայազգի թուրքական և իտալական դերասանուհի։ 1958 թվականի նոյեմբերի 5-ին, Հռոմի Տրաստևերե վարչական շրջանում գտնվող «Ռուգանտինո» ռեստորանում հանդես է եկել մերկապարով, որը մեծ աղմուկ է բարձրացրել իտալական հասարակության շրջանում և հիմք հանդիսացել Ֆեդերիկո Ֆելինիի «Քաղցր կյանք» (1960 թ.) ֆիլմի դրվագներից մեկի համար։

Կենսագրություն
--------------

Այշե Նանան ծնվել է Բեյրութում՝ հարուստ հայկական ընտանիքում։ Դերասանական կարիերան սկսել է 14 տարեկանից՝ պարելով Նիկոլայ Ռիմսկի-Կորսակովի «Շահրեզադե» բալետում։ Մասնակցել է «Միս Բոսֆոր» և «Միս Բիկինի» գեղեցկության մրցույթներին։ Իր իսկ բառերով՝ ինքն առաջինն էր Թուրքիայում, որ հասարակության առջև հանդես է եկել բիկինիով։ Նա հանդես է եկել նաև որպես պորտապարուհի։ 22 տարեկանում նկարահանվել է թուրքական 20 ֆիլմերում։ 1956 թվականին տեղափոխվել է Փարիզ և մասնակցել ֆրանսիացի դերասան, կոմպոզիտոր Ժիլբեր Բեկոյի շոուներին։ Այդ ելույթները նրան որոշակի հանրաճանաչություն են բերել։

1958 թվականին Այշե Նանան տեղափոխվել է Հռոմ, հուսալով, որ կնկարահանվի կինոռեժիսոր Վիտտորիո դե Սիկայի ֆիլմերում։ Նույն թվականի նոյեմբերի 5-ին նա մասնակցել է «Ռուգանտինո» ռեստորանում տեղի ունեցած փակ երեկույթին։ Այդ երեկույթին ներկա էին երիտասարդ դերասաններ, «ոսկե երիտասարդության» ներկայացուցիչներ, լրագրողներ և պապարացիներ։ Երեկույթի ընթացքում Այշե Նանան հանդես է եկել մերկապարով՝ հյուրերի առջև հետզհետե մերկանալով և ի վերջո պարել է գրեթե մերկ։ Ռեստորանում ներկա լուսանկարիչ Տացիո Սեկիառոլին լուսանկարել է նրա պարի տեսարանները և երեք օր անց լուսանկարները հրապարակել է «L’Espresso» թերթում։ Այն ժամանակվա Իտալիայի հասարակական կարծիքը խիստ պահպանողական էր, ուստի լուսանկարները մեծ աղմուկ բարձրացրեցին։ Արդյունքում Այշե Նանայի դեմ մի քանի դատական գործեր հարուցվեցին՝ «բարոյականության հանդեպ անհարգալից վերաբերմունքի» համար և նա դատապարտվեց եռամսյա բանտային կալանքի։

Մերկապարի դրվագը Ֆեդերիկո Ֆելինիին ներշնչեց, որպեսզի երկու տարի անց նկարահանված իր «Քաղցր կյանք» ֆիլմում այն վերարտադրվի։

Անձնական կյանք
--------------

Իմպրովիզացիոն մերկապարի շնորհիվ Այշե Նանան ձեռք էր բերել աղմկահարույց հանրաճանաչություն։ Սակայն այդ «փառքը» վատ ծառայություն մատուցեց նրան։ Նա երբեք չկարողացավ մուտք գործել իտալական կինոաշխարհ և ստանալ իր երազած դերերը։ Հիմնականում նկարահանվում էր «սպագետտի-վեսթերն» ժանրի ֆիլմերում և թեթև էրոտիկ կինոկատակերգություններում։ Բացի այդ պարային համարներով ելույթներ էր ունենում մյուզիք-հոլլերում։ Նա խաղում էր նաև թատրոնում, բայց այդպես էլ լուրջ հաջողությունների չհասավ։

Այշե Նանան ամուսնացած է եղել իտալացի ռեժիսոր, սցենարիստ և պրոդյուսեր Սերջիո Պաստորեի հետ։ Մահացել է 2014 թվականի հունվարի 29-ին՝ Հռոմում։

Մասնակի ֆիլմագրություն
----------------------

* 1956 - «Լիբանանյան դղյակի տիրուհին»
* 1965 - «Շերիֆը, որը չէր կրակում»
* 1968 - «Թոմփսոն 1880»
* 1968 - «Քրիզանթեմներ գիշակերների ոհմակի համար»
* 1977 - «Նոր հրեշներ»
* 1978 - «Կեղտոտ աշխարհ»
* 1978 - «Գիշերվա զավակը»
* 1979 - «Վանական գայթակղություններ»
* 1983 - «Պիեռայի պատմությունը»
* 1985 - «Դավիթ արքան»

Ծանոթագրություններ
------------------

1. 1 2 3 4  Internet Movie Database — 1990.
2. 1 2 3 4  Le Monde (ֆր.) / J. Fenoglio — Paris: Société éditrice du Monde, 1944. — ISSN 0395-2037; 1284-1250; 2262-4694
3. 1 2 3  Philippe Ridet (2014 թ․ փետրվարի 5). «Les dessous de «La Dolce Vita»». *www.lemonde.fr* (ֆրանսերեն). Le Mond. Վերցված է 2019 թ․ փետրվարի 24-ին.
4. ↑  Paolo Conti (2014 թ․ հունվարի 30). «Morta a 78 anni Aiché Nanà. Addio alla ballerina della Dolce vita». *roma.corriere.it* (իտալերեն). Corriere Della Sera. Վերցված է 2019 թ․ փետրվարի 24-ին.
5. ↑  «Morta Aichè Nana, il suo spogliarello scandalizzò l'Italia intera». *www.corriereadriatico.it* (իտալերեն). Corriere Adriatico. 2014 թ․ հունվարի 29. Վերցված է 2019 թ․ փետրվարի 24-ին.
6. 1 2  Yasemin Taskin (2012 թ․ դեկտեմբերի 11). «Aiche Nanà: la «dolce vita»? È stata la mia maledizione» (իտալերեն). Rivista culturale Braille. Վերցված է 2019 թ․ փետրվարի 24-ին.
7. ↑  «Nana Aslanoğlu». *www.sinematurk.com* (թուրքերեն). Sinematurk. Վերցված է 2019 թ․ փետրվարի 24-ին.
8. ↑  Benito Carlo, Jr. (2010 թ․ ապրիլի 22). «How Anita Ekerberg was duped into a roman orgy» (անգլերեն). Modern Mechanix. Արխիվացված է օրիգինալից 2019 թ․ փետրվարի 25-ին. Վերցված է 2019 թ․ փետրվարի 24-ին.
9. ↑  «Aïché Nana на интернет базе-данных фильмов» (անգլերեն). IMDb. Վերցված է 2019 թ․ փետրվարի 24-ին.

|  |  |  |
| --- | --- | --- |
| 

|  |  |
| --- | --- |
|  ⛭   Թեմատիկ կայքեր | AllMovie · AlloCiné · Internet Movie Database · ԿինոՊոիսկ |

 |